C 309/12

Az 1151/2012/EU rendelet 53. cikke (2) bekezdésének második albekezdésével összhangban álló, kisebb jelentőségű módosítás jóváhagyása nyomán módosított egységes dokumentum közzététele

(2021/C 309/11)

Az Európai Bizottság a 664/2014/EU (1) felhatalmazáson alapuló bizottsági rendelet 6. cikke (2) bekezdésének harmadik albekezdésével összhangban jóváhagyta ezt a kisebb jelentőségű módosítást.

A szóban forgó kisebb jelentőségű módosítás jóváhagyására irányuló kérelem a Bizottság eAmbrosia adatbázisában tekinthető meg.

EGYSÉGES DOKUMENTUM

„Cebreiro”

EU-szám: PDO-ES-0443-AM01 – 2021.2.16.

OEM (X) OFJ ( )

1. Elnevezés

„Cebreiro”

2. Tagállam vagy harmadik ország

Spanyolország

3. A mezőgazdasági termék vagy élelmiszer leírása

3.1. A termék típusa

1.3. osztály: Sajtok

3.2. Az 1. pontban szereplő elnevezéssel jelölt termék leírása

Pasztőrözött tehéntejből az alvadás, az alvadék felvágása, a savó eltávolítása, a gyúrás és a sózás, a formába helyezés és a préselés szakaszából álló folyamattal előállított zsíros sajt. Frissen vagy pácoltan hozható forgalomba; a pácolt sajt esetében legalább 45 napos érlelési idő eltelte után.

A termék fő jellemzői a következők:

Fizikai jellemzők

— Alak: gomba vagy szakácssapka alakú, két részből áll: egy hengeres, változó átmérőjű, legfeljebb 12 cm magasságú tönkből, a 2 kg-nál nagyobb tömegű sajtok kivételével, amelyek esetében a tönk magassága a 15 cm-t is elérheti; és a kalapból, amelynek átmérője 1–2 cm-rel nagyobb, mint a tönké, és amelynek magassága nem haladhatja meg a 3 cm-t. A 2 kg-nál nagyobb tömegű sajtok esetében a kalap átmérője 4 cm-rel is nagyobb lehet a tönk átmérőjénél, magassága pedig nem haladhatja meg az 5 cm-t.

— Tömeg: legalább 0,3 kg.

Érzékszervi jellemzők

A friss sajtnak nincs külső héja, a belsejéhez képest csak enyhe színátmenet jellemzi. A sajt tésztája homogén, fehér vagy halvány sárgás színű, puha és lyukmentes; a vágott sajt enyhén barázdás és morzsalékos megjelenésű. Illata a savanyított tejre emlékeztet és a tejföl, illetve a vaj árnyalatai érezhetők benne. A sajt a szájban darabos, de olvadós és igen tapadós érzetet kelt. Az íze az illatához, vagyis a savanyított tejre, tejfölre, vajra hasonlít. Az utóíze tartós és kissé savas.

A pácolt sajt külső héja alig különbözik a belsejétől, és színe a sárgától az élénk sárgáig terjed, az érettségi állapotától függően előfordulhat, hogy penészes. A sajt tésztájának színe az elefántcsont színűtől a sárgáig terjedhet, állaga a zsírszerű és a szilárd közé esik, az érettség fokától függően néha kemény. Az íze tejes, és kissé fémes és pikáns lehet.

Analitikai jellemzők

— Nedvességtartalom (pácolt sajtok esetében): érettségi fok szerint változó, de 50 %-nál mindig kisebb.

— Zsírtartalom: legalább a szárazanyag-tartalom 45 %-a, legfeljebb a szárazanyag-tartalom 60 %-a.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

Takarmányok

Az előállítási terület mezői és takarmánynövényei képezik az állatok étrendjének alapját. Jelentős szerepet játszanak a külterjesen kezelt gyepterületek is (füves területek és cserjés legelők), ahol az állatok szabadon legelhetnek, ha a körülmények megengedik.

A növényi eredetű koncentrátumokat étrend-kiegészítőként, az állatok energiaszükségletének kielégítésére használják.

Nyersanyagok

A „Cebreiro” sajtot tehéntejből állítják elő; állati eredetű oltó vagy más, kimondottan ennek a sajtnak az előállítására engedélyezett alvadást elősegítő enzimek és só (nátrium-klorid) felhasználásával.

A sajt a meghatározott földrajzi terület határain belül található és a megfelelő nyilvántartásba felvett gazdaságok rubia gallega, fríz vagy pardo alpino fajtájú, illetve azok egymás közti kereszteződéséből származó teheneitől lefejt tejből készül.

A tej nem tartalmazhat kolosztrumot, tartósítószereket, inhibitorokat vagy gyógyszerkészítményeket, amelyek befolyásolhatják a sajt előállítását, érlelését, pácolását vagy tartósítását. A tej eredeti összetételét megváltoztató szabványosítási vagy kezelési eljárások nem megengedettek.

3.4. Az előállítás azon műveletei, amelyeket a meghatározott földrajzi területen kell elvégezni

A tej előállítását, a tej előkészítését, valamint a sajtok előállítását, érlelését és pácolását a 4. pontban meghatározott földrajzi területen kell elvégezni. Az előállítás összes műveletét tehát a meghatározott földrajzi területen kell elvégezni.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

Az oltalom alatt álló eredetmegjelöléssel ellátott sajtokat általában felvágatlanul, engedélyezett csomagolásban kell értékesíteni.

A felvágva történő értékesítés, sőt az árusítóhelyen történő feldarabolás is engedélyezhető, amennyiben megfelelő ellenőrző rendszert hoznak létre, amely minden kétséget kizárva garantálja a termék előállítási helyét, eredetét és minőségét, valamint azt, hogy a fogyasztóhoz tökéletesen megóvott állapotban, megfelelően prezentálva jusson el.

3.6. A bejegyzett elnevezést viselő termék címkézésére vonatkozó egyedi szabályok

A tanúsítást követően a „Cebreiro” oltalom alatt álló eredetmegjelöléssel értékesített sajtokat az egyes termelők jelének megfelelő címkével és egy olyan ellenőrző címkével kell ellátni, amely tartalmazza az ellenőrző szerv által engedélyezett és kiadott egyedi alfanumerikus kódot és az oltalom alatt álló eredetmegjelölés hivatalos logóját:

Mind a kereskedelmi címkén, mind az ellenőrző címkén szerepelnie kell a „Denominación de Origen Protegida Cebreiro” („Cebreiro” oltalom alatt álló eredetmegjelölés) feliratnak. A pácolt „Cebreiro” sajt címkéjén kiemelt helyen fel kell tüntetni a „curado” („pácolt”) jelzést, hogy meg lehessen különböztetni a friss terméktől.

4. A földrajzi terület tömör meghatározása

A tejet és az abból előállított, a „Cebreiro” oltalom alatt álló eredetmegjelöléssel védett sajtot az alábbi, kizárólag Lugo (Galiciai Autonóm Közösség) tartománybeli településeket tartalmazó földrajzi területen állítják elő: Baleira, Baralla, Becerreá, Castroverde, Cervantes, Folgoso do Courel, A Fonsagrada, Láncara, Navia de Suarna, As Nogais, Pedrafita do Cebreiro, Samos és Triacastela.

5. Kapcsolat a földrajzi területtel

Történelmi tényezők

A sajt eredetét azokra a szerzetesekre vezetik vissza, akik elsőként telepedtek le Cebreiróban – ott, ahol a Santiago de Compostelába vezető legfontosabb zarándokútvonal, az ún. francia út Galicia területére lép –, hogy a zarándokok ellátására a IX. században épített kórházban dolgozzanak. Az évszázadok során a zarándokok megkóstolták a sajtot a cebreirói hegyekben, és hírét elvitték egész Spanyolországba és Európába.

A Nemzeti Történelmi Levéltárban és a Simancasi Általános Levéltárban őrzött dokumentumokban érdekes feljegyzéseket találhatunk arról, hogy III. Károly uralkodása alatt évente küldtek cebreirói sajtot a portugál királyi udvarnak. A környékbeli parasztok (főként az asszonyok) novemberben fogtak hozzá otthonaikban a sajtkészítéshez. A küldeményt mindig két tucat sajtból állították össze és az év utolsó két hetében indították útnak, kihasználva a hideg évszakot, hogy a sajtok frissek maradjanak. Az ajándékot január első felében adták át Portugália királynéjának.

Különböző, a XVIII. és a XIX. századból származó okiratok bizonyítják, hogy a cebreirói sajt akkoriban is ismert volt.

Korban hozzánk közelebb eső bibliográfiai utalásokat találunk „A Galiciai Királyság általános földrajza” (1936) című kiadványban, amely említéseket tartalmaz a cebreirói sajtra, jellegzetességeire és készítési módjára vonatkozóan.

Később, a múlt század hatvanas éveiben a spanyol, különösen a galiciai sajtok kiváló ismerője, Carlos Compairé Fernández különböző munkáiban részletesen tárgyalja ezeket a sajtokat és kitér vegyi és bakteriológiai elemzésükre is. Valószínűleg ezek a tárgyban készült első tudományos tanulmányok.

A Földművelési, Halászati és Élelmezési Minisztérium 1996-ban kiadta a „Hagyományos spanyol termékek leltárát”, amelynek a sajtokkal foglalkozó fejezete bőséges információval szolgál a Cebreiróban készülő sajtot illetően, és adatokat közöl jellemző tulajdonságaival, készítési módjával, történetével és gazdasági jelentőségével kapcsolatban.

Természeti tényezők

A „Cebreiro” oltalom alatt álló eredetmegjelölés földrajzi területe hegyvidéki, óceáni klímával rendelkezik. A tájegységre jellemző, hogy a tenger hatása kevésbé érvényesül, és erősebbek a kontinentális tulajdonságok, ami jelentősen korlátozza a mezőgazdasági tevékenységet. A terület nagy része meghaladja az 1 000 méteres tengerszint feletti magasságot, hőmérséklete a galiciai átlagos körülményekhez képest „nagyon hidegnek” tekinthető, a fagymentes időszak 5 hónapnál is rövidebb.

A kedvezőtlen környezeti viszonyok miatt az állattenyésztés igen fontos szerepet játszik a régió gazdaságában, mivel az éghajlati, talajtani és domborzati viszonyok ezt a tevékenységet kevésbé sújtják, mint a növénytermesztést. Jó legelők, természetes rétek állnak rendelkezésre, a hegyekben számos területet lehet legelőként hasznosítani, és az állatok képesek alkalmazkodni a szigorú éghajlati körülményekhez.

A földrajzi környezet és a termékjellemzők közötti ok-okozati kapcsolat

A „Cebreiro” sajt előállítási területén fekvő hegyek között számos völgy található, amely bővelkedik a táj meghatározó, alapvető elemét alkotó mezőkben és legelőkben.

Ez az egyedülálló földrajzi környezet különböző tényezőkön keresztül megmutatkozik a „Cebreiro” sajt sajátos tulajdonságaiban is:

— Először is, mint már említettük, a földrajzi környezet kedvez a kiváló minőségű, bőséges legelők növekedésének.

— Ezenkívül a tejtermelés alapját kis családi gazdaságok alkotják, ahol a gulyát hagyományos módon tartják, jelentős az őshonos fajták egyedszáma, és az állatokat alapvetően a gazdaságban előállított takarmánnyal etetik, mégpedig – ha az időjárás engedi – legeltetés útján.

— A gazdaságon kívül beszerzett tápanyag-koncentrátumokat csak kis mennyiségben, kiegészítőként használják az állatok energiaszükségletének biztosítására. Ez a hagyományos modell, amelyben a gazdaságon kívüli beszerzéseket a lehető legnagyobb mértékben korlátozzák, elősegíti a kis családi gazdaságok életképességét.

— A gazdaságok sajátosságai következtében az ott előállított tej kiválóan alkalmas a sajtgyártásra. Tudományosan bizonyított, hogy ez a természetesebb állattenyésztési és takarmányozási forma javítja a tej tápértékének minőségét, mégpedig azért, mert az állatok többet legelnek, miáltal nő az étrend szempontjából előnyös zsírtartalom, és a lipidprofilban nagyobb a CLA (konjugált linolsav) és az omega-3 zsírsavak részaránya, ami az előállított sajt tulajdonságaiban is megmutatkozik.

— Végezetül a régió gazdálkodói régi hagyománnyal rendelkeznek ennek a teljesen egyedi tulajdonságokkal – amelyek közül is ki kell emelni az azonnal felismerhető, különleges, hagyományos „szakácssapka” formát – rendelkező sajttípusnak az előállítása terén, és termékeik kiérdemelt tekintélyt és elismerést élveznek a fogyasztók között.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

https://mediorural.xunta.gal/sites/default/files/produtos/en-tramitacion/Pliego_de_condiciones_DOP_Cebreiro_septiembre_2020_final.pdf

(1) HL L 179., 2014.6.19., 17. o.